***Монгол Улсын Их Хурлын 2012 оны хаврын ээлжит чуулганы Төрийн байгуулалтын байнгын хорооны 05 дугаар сарын 23-ны өдөр (Лхагва гариг)-ийн хуралдаан 10 цаг 35 минутад Төрийн ордны “А” танхимд эхлэв.***

Байнгын хорооны дарга, Улсын Их Хурлын гишүүн Ж.Сүхбаатар ирц, хэлэлцэх асуудлыг танилцуулж, хуралдааныг даргалав.

*Хуралдаанд ирвэл зохих 21 гишүүнээс 13 гишүүн ирж, 61.9 хувийн ирцтэй байв. Үүнд:*

***Чөлөөтэй:*** Н.Алтанхуяг, Ө.Энхтүвшин.

***Тасалсан:*** Э.Бат-Үүл, Д.Загджав, Э.Мөнх-Очир, Ц.Мөнх-Оргил, Д.Очирбат, Д.Энхбат.

***Орон нутгийн хурлын сонгуулийн тухай хуульд нэмэлт, өөрчлөлт оруулах хуулийн төслүүдийн нэгтгэсэн төсөл.***

Хэлэлцэж буй асуудалтай холбогдуулан Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх Ж.Бямбадулам, Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нар байлцав.

**Ж.Сүхбаатар:** -Төслийн 3 дугаар зүйлийн 8.2. Орон нутгийн хурлын ээлжит сонгуулийн санал авах өдөр нь сонгуулийн жилийн 10 дугаар сарын эхний хагасын аль нэгэн Ням гариг байна гэснээс бусад зүйл хэсэг, заалтыг төслөөс хасъя гэсэн саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан 2

Бүгд 13

Гишүүдийн олонхийн саналаар дэмжигдлээ.

Орон нутгийн хурлын сонгуулийн тухай хуульд нэмэлт, өөрчлөлт оруулах тухай хуулийн төслийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 1

Бүгд 13

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Дондог Улсын Их Хурлын чуулганы нэгдсэн хуралдаанд танилцуулахаар тогтов.

***Хуралдаан 10 цаг 45 минутад өндөрлөв.***

***Тэмдэглэлтэй танилцсан:***

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА Ж.СҮХБААТАР

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**УЛСЫН ИХ ХУРЛЫН 2012 ОНЫ ХАВРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ 05 ДУГААР САРЫН**

**23-НЫ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 10 цаг 35 минутад эхлэв.***

**Ж.Сүхбаатар:** -Төрийн байгуулалтын байнгын хорооны танилцуулга хийсэн 4 жилийн хугацаанд хийсэн ажлын тайлан, гишүүдийн талаар ажлын албаны талаар Төрийн байгуулалтын байнгын хорооны товхимлыг та бүхэнд сая хүргүүлсэн.

Мөн улс төрийн намын санхүүжилтийн талаарх гадны орны туршлага судалгааны талаар өнгөрсөн хавар НҮБ-ын хөгжлийн хөтөлбөртэй хамтарч хийсэн судалгааныхаа бас тайлан номыг та бүхэнд цуг сая гар дээр чинь тавьсан байгаа. Тэгээд тэрийг бас үйл ажиллагаандаа хэрэглээрэй.

Гишүүдийнхээ энэ өдрийн амар амгаланг айлтгаж, Байнгын хорооны хурлаа нээе. Өнөөдрийн хэлэлцэх асуудалд 4 асуудал байгаа. Гэхдээ гол асуудал маань Орон нутгийн хурлын сонгуулийн тухай хуульд нэмэлт, өөрчлөлт оруулах хуулийн төслүүдийн нэгтгэсэн төсөл байгаа.

Мөн Засгийн газрын тухай хуульд өөрчлөлт оруулах Ерөнхийлөгчийн өргөн мэдүүлсэн, мөн Улсын Их Хурлын нэр бүхий гишүүдийн өргөн барьсан Засгийн газрын тухай хуульд нэмэлт оруулах, дөрөвт нь, Улсын Их Хурлын тхай хуульд өөрчлөлт оруулах тухай гэсэн ийм 4 хэлэлцэх асуудал байгаа юм.

Энэ хэлэлцэх асуудал дээр санал хэлэх гишүүн байна уу? Энхболд дарга хааччихав. Нямаагийн Энхболд. Тэгэхээр энэ дээр цаг бага байгаа учраас ер нь гол үндсэн асуудал бол Орон нутгийн хурлын сонгуулийн тухай хуулийн тэр 8.2 дахь заалтыг бид нийслэлийн Иргэдийн хурлын сонгуулийг өргөн бариад батлуулчихсан. Гэтэл 8.2-ыгоо Орон нутгийн хурлын сонгуулийн тухай хуулийг иж бүрэн янзална гээд цуг тэр заалтыгаа орхичихсон байсан.

Тийм учраас тэр зөрчил үүсгээд байгаа учраас тэр заалтыг өнөөдөр яаралтай заавал шийдэх шаардлага байгаа. Тэгээд энэ асуудлыгаа ядаж хэлэлцээд ингээд энийгээ шийдэж дуусвал ямар вэ гэж бодож байна л даа.

Тэгэхээр эхний нэг Орон нутгийн хурлын сонгуулийн тухай хуулийн нэмэлт, өөрчлөлт оруулах тухай хуулийн төслийн нэгтгэсэн төслөөс ганцхан заалтыг л энэ дээр өнөөдөр санал хурааж шийдье гэж ингэж бодож байна. Тэгээд энэ асуудал дээр энэ нэгдүгээр асуудлыг хэлэлцэн шийдвэрлэе гэсэн ийм саналтай байна. Хэлэлцэх асуудлаар санал хэлэх гишүүн байна уу. Байхгүй бол хэлэлцэх асуудлаа баталъя. 12-10.

Тэгэхээр зарчмын зөрүүтэй нэг санал байгаа. Орон нутгийн хурлын сонгуулийн тухай хуульд өөрчлөлт оруулах тухай асуудал дээр энэ Төслийн 3 дугаар зүйлийн гэснээс юу гэсэн үг юм бэ наадах чинь.

Төслийн 3 дугаар зүйлийн 8.2. Орон нутгийн хурлын ээлжит сонгуулийн санал авах өдөр нь сонгуулийн жилийн 10 дугаар сарын эхний хагасын аль нэгэн Ням гариг байна гэснээс бусад зүйл хэсэг заалтыг төслөөс хасъя гэсэн ийм санал байна. Энэ саналыг дэмжиж байгаа гишүүд. 13-11. Энэ санал дэмжигдэж байна.

Тэгэхээр Орон нутгийн хурлын сонгуулийн тухай хуульд нэмэлт, өөрчлөлт оруулах тухай нэгдсэн хуулийн төслийн анхны хэлэлцүүлэг хийхийг дэмжье гэсэн томъёоллоор санал хураалт явуулъя. 13-12.

Энэ асуудлаар гарах Байнгын хорооны санал, дүгнэлтийг Улсын Их Хурлын нэгдсэн хуралдаанд Улсын Их Хурлын гишүүн Дондог илтгэнэ.

Тэгээд орж ирсэн гишүүддээ өнөөдөр чинь З.Энхболд гишүүний төрсөн өдөр мөн тиймээ. Ямар ч гэсэн Байнгын хорооныхоо бараг хаалтын шахуу хуралдаан дээр төрсөн өдрийн баярын мэнд хүргье. (алга ташив)

Тэгээд Улсын Их Хурлын Төрийн байгуулалтын байнгын хорооны ажлын товч тайлан, товхимол танилцуулгатай ийм материалыг та бүхэнд өгч байгаа. Мөн манай Байнгын хороо НҮБ-ын хөгжлийн хөтөлбөртэй хамтарч улс төрийн намын санхүүжилтийн асуудлаар судалгаа явуулсан байгаа. Тэр судалгааныхаа бас товч тайланг та бүхэнд бас цуг хүргэж байна. Ингээд бас дахиад нэг хийж байгаа, эмхтгэж байгаа ийм товхимол байгаа. Тэгээд тэр товхимол дээр бас зураг хөрөгнүүд байгаа. Ингээд өгнө.

Энэ саяны материалд орсон энэ Байнгын хорооны танилцуулгад орсон зурагнуудын тухайд заримдаа бас зарим зураг нь та бүхэнд таалагдаагүй байвал уучлаарай. Яагаад гэвэл олон сар та бүхний туслахтай ярьж, хөөцөлдөж цуглуулсан ийм байгаа шүү. Тэгээд та бүхэнтэйгээ одоо 4 жил Байнгын хорооны гишүүн энэ чинь тэгэхдээ дахиад. Ямар ч байсан түр завсарлаж байгаа гэж байгаа. Хаалт ч биш юм байна. Түр завсарлаж байгаа.

Тийм учраас түр завсарлах гэж байгаа энэ үед бол ямар ч гэсэн урьдчилаад Байнгын хорооны даргын зүгээс гишүүддээ идэвхтэй оролцож, 4 жил гишүүн болоод даргаар хамтран ажиллалаа. Тэгээд дараачийн хурал бас мэдээж улс төрийн нөхцөл байдал, хуулийн хэлэлцүүлгээс хамаараад дахиад ямар ч асуудал гарч болно. Тэгэхдээ та бүхэндээ энэ хуралдаан дээр баяр хүргэж, талархлаа илэрхийлж байна.

Тэгээд чуулганыхаа хуралдаандаа хэдүүлээ орцгооё гэж. Ингээд Баянгын хорооны хуралдаан өндөрлөж байна. Энэ чинь яг бүрэн хаагдаагүй байна гээ биз дээ тиймээ. Зургаа авахуулчихъя. Сууж байгаад яг энэ юугаараа зургаа авахуулаадахъя.

***Хуралдаан 10 цаг 45 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш